google/wiki40b huggingface dataset:
MC Battle

Reeglitest

MC Battle koosnes eelvoorudest, veerandfinaalidest, poolfinaalidest ja finaalist. Igas voorus astusid kaks võistlejat üksteise vastu, kes pidid kordamööda etteantud aja jooksul räppides vastasest parem olema. Võistlejate sooritust hindas žürii. Iga raundi võitja pääses edasi järgmisesse raundi, kus ootas teda uus vastane.

MC Battle 2007

2007. aasta MC Battle oli ainuke, kus ei suudetud võitjat välja selgitada. Finaalis üksteise vastu astuma pidanud Abraham ja Põhjamaade Hirm mõlemad loobusid finaalist.
Classical Association

Classical Association on Suurbritannias registreeritud, ent rahvusvahelise liikmeskonnaga teadusselts.
Classical Association asutati 19. detsembril 1903. Selle põhikirjaline eesmärk on edendada ja arendada klassikalise antiigi uurimist ja sellealast haridust ning suurendada avalikkuse teadlikkust antiigiuuringute panusest ja olulisusest hariduses ja ühiskonnaelus.
Classical Association annab välja teadusajakirju Classical Quarterly, Classical Review ja Greece & Rome ning regulaarset infobukletti Classical Association News (lühendatult CA News).
Organisatsioon korraldab iga-aastasi teaduskonverentse, mille toimumiskoht on mõnes Suurbritannia ülikoolis.
Organisatsiooni president vahetub igal aastal, kusjuures klassikalised filoloogid või antiikajaloo spetsialistid vahelduvad erialakaugemate antiigihuviliste inimestega (nt kirjanikud, ajakirjanikud, toimetajad).
Narva-Jõesuu tuletorn

Narva-Jõesuu tuletorn on Eesti kõige idapoolsem tuletorn. Ta asub Ida-Virumaal Narva-Jõesuu linnas Narva jõe läänekaldal.
Tuletorni geograafilised koordinaadid on 59° 28′ 5″ N, 28° 2′ 25″ E.
Valge-punasetriibulise betoontorni kõrgus jalamist on 31 meetrit ja tule kõrgus merepinnast on 35 meetrit.
Tuli plingib pimedal ajal aastaringselt. Tsükkel kestab 12 sekundit.
Tuletorn ehitati 1957. aastal.
Kanada dollar

Kanada dollar (CAD) on Kanada rahaühik, mis võeti kasutusele 1858. aastal. Seda märgitakse tavaliselt dollari sümboliga $ või teistest valuutadest eristamiseks sümboliga C$. Üks Kanada dollar jaguneb 100 sendiks (tähis ¢). 
Kanada rahatähed on väärtusega 5, 10, 20, 50 ja 100 dollarit. Kupüürid on samade mõõtmetega, kuid igaühel on erinev värvitoon: 5-dollarine on sinine; 10-dollarine lilla; 20-dollarine roheline; 50-dollarine punane ja 100-dollarine pruun. Mündid on väärtusega 1, 5, 10, 25 ja 50 senti, 1 dollar (loonie) ja 2 dollarit (toonie), kusjuures 5-, 10- ja 25-sendised on sama suurusega kui USA sama nimiväärtusega mündid.
1-sendiste müntide verminine lõpetati 2012. aastal ja nende ringlusse andmine lõppes 2013. aastal. 50-sendise mündi verminine ja levitamine on lõpetatud, kuid seda on võimalik saada otse vermijalt.
Enne dollari kasutuselevõttu 1858. aastal oli Kanada rahaühikuks nael, mis jagunes 20 šillingiks; šilling aga võrdus 12 penniga.
Kals am Großglockner

Geograafia

Kals paikneb Ida-Tirooli põhjaosas, piiri ääres Salzburgi ja Kärnteniga. Paiknedes Kalseri ja Iseltalsi orgudes Kalserbachi jõel, jääb Kals mägede varju, ja kuulus Großglockneri mägi, kõrgeim mägi kogu Austrias, paikneb osaliselt vallas. Enamus Kalsist on kaljune ja kasutuskõlbmatu (41,1%), ka metsad on silmapaistvad. Vaid 0,1% maast on põllud ja karjamaad.
Kalsi osad on: Unterpeischlach, Oberpeischlach, Staniska, Arnig, Lesach, Lana, Ködnitz, Glor-Berg, Großdorf, Unterburg ja Burg.

Ajalugu

Kalseri org võis olla asustatud enne paleoliitikumi. Kalsi on esmakordselt mainitud 19. augustil 1197. 16. sajandil alustati siin vase kaevandamist. Kals oli 1853. aastal esimese Großglocknerile tõusu lähtepunkt.

Majandus

Kals on suur turismikeskus, kus suviti on keskmiselt umbes 100 000 külastust. Muidugi on selle suure kõrguse tõttu ka suusakuurort.
James Brown

1950. aastad

Browni enda elukäigus oli pöördeliseks figuuriks Little Richard, kellele Browni ansambel The Famous Flames uksed avas. "Ta ei suutnud seda uskuda," rääkis Brown BBC-le, "ta läks ja rääkis sellest oma mänedžerile, nii et mingil moel oli ta meie avastajaks."
Ülevaadet edetabelitesse jõudnud Browni pärandist moonutab pisut see, et tema lood olid R&B, mitte popmuusika edetabelis, ent tema panus 50 Top 10 loo näol varjutab võimsalt nii The Beatlesi kui ka Elvis Presley. Esimene neist oli 1956. aasta "Please, Please, Please", mille tema tulevase plaadifirma King Records boss Syd Nathan ära põlgas. "Try Me" 1958. aastal tõi talle esimese esikoha R&B edetabelis ja debüüdi popmuusika edetabelis.

1960. aastad

Võtmetähtsusega aasta oli siiski 1962. Browni andekas töötlus Jimmy Forresti "Night Trainist" tõestas, et ta oskab anda tantsuansamblile ja džässipaladele funki hõngu ning selleks, et tema plaatidel oleks eksimatult jamesbrownilik kõla, pole väga tugevat vokaali vajagi. Browni uratused, röögatused, märkused ja käsklused said hästi välja drillitud bändidele sama iseloomulikuks kui tema kriiskav ja raspeldav vokaalpartii.
1962. aasta oli tunnistajaks ka sensatsioonilisele kontsertalbumile "Live at the Apollo", mis oli terav rünnak USA peavoolumuusikale. Album jõudis USAs 2. kohale. Selle edu põletas puhtaks tee tulevastele kontsertalbumitele, näiteks 1971. aasta "Revolution of the Mind", mis salvestati samas Harlemi kontserdihallis.
Ta oli suurim tõmbenumber 1964. aasta kontsertfilmis "The T.A.M.I. Show", kahetunnisel popi ja R&B tuntuimate tegijate paraadil, kus esinesid kõik alates The Beach Boysist kuni Chuck Berryni. Superprodutsent Rick Rubin meenutas, kuidas ta Prince'i bürood külastades nägi, et Browni esinemine "The T.A.M.i. Shows" ketrab seal lõputult ringiratast. "See võib olla," kirjutas Rubin ajakirjas Rolling Stone, "kõige võimsam rock'n'roll'i esitus, mis eales filmilindile on jäädvustatud."
 
„Brownil oli alati õigus. Ta võis öelda, et kaks pluss kaks on kolm. Kui ma tähendasin, et tegelikult on neli, ütles ta mulle: "Mr Leeds, see on valge mehe luulu!"“
 – Turneemänedžer Alan Leeds
1965. aastal tegi Brown kaks R&B edetabeli esikohalugu, mis said klassikaks: "I Got You (I Feel Good)" ja "Papa's Got a Brand New Bag". Esimene neist on Browni suurim pophitt.
Mais 1967 "Cold Sweati" salvestamisega sündis ehedaim funk. Juulis tõusis pala järjekordseks R&B edetabeli esinumbriks ja jõudis ka popmuusika edetabelis esikümnesse.
1968. aastal ostis Brown Tennessees raadiojaama, esines Vietnamis USA vägedele ja valmis veel üks superhitt – augustis ilmus hümn "Say it Loud – I'm Black and I'm Proud".
Novembris 1969 salvestas Brown koos Dee Felice Trioga albumi "Gettin' Down to it". Järgmisel aastal tuli koos Louie Bellson Orchestraga album "Soul on Top", kus on ka vana loo "Papa's got a Brand New Bag" uus versioon.
"In the Jungle Groove" oli kogumik Browni kõige funk'ilikumast loomingust aastatel 1969–1971. Sellest sai hiphopi mallide varasalv järgnevaks aastakümneks, kui mitte kauemaks.
Baleaaride ülikool

Baleaaride ülikool (katalaani keeles Universitat de les Illes Balears) on ülikool Hispaanias Baleaaridel.
Ülikool asutati 1978.
Ülikoolis õpib üle 19 000 üliõpilase (2012).
Kanepi valla vapp

Kanepi valla vapp on Põlva maakonnas asuva Eesti haldusüksuse Kanepi valla vapp.
Vapi sümbol on tuletatud Kanepi kohanimest. Kanepi Vallavolikogu andmetel on kanepi lehe kujutise kasutamine piirkonnas ajalooliselt levinud.

Vapp alates 2017

Uus Kanepi valla vapp on kalambuurvapp, mis pärineb Kanepi kohanimest. See sümbol on lipu elemendina käigus juba 1869. aastast, mil Kanepi Laulu ja Mängu Selts käis Eesti esimesel laulupeol. Vapi värvid on tuletatud taime värvist.

Vapi kirjeldus

Ülalt kaarjal rohelisel kilbil on kujutatud hõbedane kanepileht. Lehed on sõrmjad, rootsudega, lehekesi kokku seitse, all püstine, kergelt allapoole laienev vars.

Vapp 1997–2017

Vapp kinnitati 18. novembril 1997.
1997. aastal toimunud valla vapi konkursile laekunud 15 autori kavanditest valiti välja Urve Valge kavand, mis sai aluseks Riigikantseleis viimistletud vapikavandile. Vapil kujutatud kirikutorni tipus olev aotäht, millega autor rõhutas praost Rothi rolli Kanepi kultuuriloos, paigaldati kirikutorni restaureerimisel tagasi viis aastat hiljem, aastal 2002. Valla vapp ja lipp said valmis ning pühitseti 1997. aasta jõulude ajal vastvalminud vallamajas.

Vapi kirjeldus

Sinisel kilbil Kanepi Jaani kiriku tornitipp, saatena paremal tammeleht ja vasakul kannel; teraviku kohal kaheksaharuline täht – kõik hõbedased.
Nikolai Tšaškin

Nikolai Tšaškin (sündinud 24. novembril 1992) on Eesti poksija.
Ta on tulnud aastatel 2009–2012 mitu korda eri kaalukategooriates Eesti meistriks poksis.
Lenin oktoobris

Süžee

Filmis kujutatakse Lenini elu ja tegevust 1917. aasta pöördelistel sügispäevadel, mil valmistati ette ja viidi läbi Oktoobrirevolutsioon.
Jelgava gümnaasium

Jelgava gümnaasium (läti keeles Jelgavas akadēmiskā ģimnāzija) oli õppeasutus Lätis Jelgavas. See oli vanim kõrgemat haridust andev kool Lätis.
Kool asutati 1775 Kuramaa ja Zemgale hertsogi Peter von Bironi eestvõttel nime all Academia Petrina.
1915 evakueeriti kool Esimese maailmasõja tõttu Taganrogi. 1919 jätkas kool tegevust Jelgavas 1. riikliku keskkoolina (läti keeles 1. valsts vidusskola), mis 1923 korraldati ümber Jelgava gümnaasiumiks. Kool tegutses kuni 1944.
Tänapäeval asub endises koolimajas Ģederts Eliassi Ajaloo- ja Kunstimuuseum.
Koknese piiskopilinnus

Koknese piiskopilinnus (saksa Kokenhusen, Schloß Kockenhusen, läti Kokneses pils) on varemetes linnus Pērse jõe suubumiskohal Daugavasse, Kokneses Lätis.
Ryan Sessegnon

Kouassi Ryan Sessegnon (sündinud 18. mail 2000 Roehamptonis) on Inglismaa jalgpallur, kes mängib vasakkaitsja või vasaku äärepoolikuna Premier League'i klubis Tottenham Hotspur.
Ta liitus 2008. aastal Fulhami noorteakadeemiaga. Klubi põhimeeskonnas tegi ta debüüdi 16 aasta ja 81 päeva vanuselt 9. augustil 2016 EFL Cupi mängus Leyton Orienti vastu. Inglismaa esiliigas tegi ta debüüdi 16. augustil mängus Leeds Unitedi vastu. Juba järgmises mängus 20. augustil lõi ta Cardiff City vastu oma klubikarjääri esimese värava. Ta sai sellega esimeseks 2000. aastatel sündinud mängijaks, kes on Inglismaa liigasüsteemis värava löönud ja kõige nooremaks väravalööjaks Inglismaa esiliigas.
Hooajal 2016–17 käis Inglismaa esiliigas väljakul kokku 25 korral ja lõi viis väravat. Ta valiti sel hooajal liiga sümboolsesse koosseisu. Järgmine hooaeg kujunes veelgi edukamaks, kui ta lõi liigas 46 mänguga kokku 15 väravat, sealhulgas sai ta 21. novembril mängus Sheffield Unitedi vastu kirja kübaratriki. Fulham sai liigas kolmanda koha ja tõusis tänu võitudele üleminekumängudel järgmiseks hooajaks Premier League'isse. Ka hooajal 2016–17 valiti ta esiliiga sümboolsesse koosseisu ning lisaks esiliiga parimaks mängijaks.
Premier League'is tegi ta debüüdi 11. augustil 2018 mängus Crystal Palace'i vastu. Esimese värava lõi ta liigas 20. oktoobril mängus Cardiff City vastu. Sessegnon sai sellega esimeseks 2000. aastal sündinud mängijaks, kes on Premier League'is värava löönud.
2019. aasta augustis sõlmis ta viieaastase lepingu Tottenham Hotspuriga.
2017. aastal tuli ta Inglismaa kuni 19-aastaste koondisega omaealiste Euroopa meistriks.
Deana Carter

Deana Kay Carter (sündinud 4. jaanuaril 1966 Tennessees Nashville'is) on USA kantrilaulja ning laulukirjutaja.

Elulugu

Ta on Fred Carter juuniori tütar, kes on eeskätt tuntud kui paljajalu esineja. Ise ütleb ta, et see aitab tal laval laulmise ajal paremini lõõgastuda.
Hoolimata paljudest sidemestest tuntud muusikutega, keda ta tundis oma isa kaudu, võttis tema isikliku karjääri algus üsna palju aastaid. Tema esmane esinemiskogemus oli 17-aastaselt, mil ta proovis koos oma isaga saada plaadilepingut. Kui see ebaõnnestus, suundus ta Tennessee Ülikooli õppima taastusravi ning astus naiskorporatsiooni Alpha Delta Pi liikmeks. Selles osalemise kõrval esines ta ka kohalikes ülikoolilinnakutes, tehes seda aga pigem lihtsalt laulmisrõõmust kui soovist hakata professionaalseks muusikuks. Peale ülikooli lõpetamist asuski ta tööle taastusravikeskuses, kuni lõpuks jõudis otsusele, et tema tõeline kutsumus on siiski muusika.
Läbimurre toimus, kui tema demokassetid sattusid Willie Nelsoni huviorbiiti, kes kutsus ta 1994. aastal osalema Farm Aidi VII kontserdile, kus olid laval vaid naisartistid. Samal aastal tagasid needsamad kassetid talle plaadilepingu Capitol Recordsiga.
1996. aastal andis sama plaadifirma välja albumi "Did I Shave My Legs For This?" Selle esimene singel oli "Strawberry Wine", mis võlus kuulajaid eelkõige oma nostalgilisuse ja siirusega, ning nimetati 1997. aasta CMA parimaks singliks. Samalt albumilt ilmus veel kaks singlit ning kokku müüdi seda üle 5 miljoni eksemplari. Ajakirja People lugejad valisid Deana ka 1997. aasta 50 maailma kõige ilusama inimese hulka.
Järgmiseks hakkas ta koostööd tegema filmi "Hope Floats" meeskonnaga ning kirjutas filmile taustamuusika, mis nii rahalises mõttes kui kriitikute kiidusõnade tõttu väga edukaks osutus. Sellele järgnes kohe animafilm "Anastasia", mis valiti nii Grammy kui Kuldgloobuse nominendiks ning mille jaoks Deana oli loonud oma versiooni ballaadist "Once Upon A December".
Deana järgmine album "Everything`s Gonna Be Alright" enam nii edukas ei olnud ning lauljatar katkestas mõne aasta pärast erimeelsuste tõttu juhtkonnaga oma plaadilepingu Capitoliga. Peale jõulualbumi ilmumist ning lahutamist abikaasa Chris DiCroce`st asus Deana elama Los Angelesse ning andis 2003. aastal Arista Nashville`i all välja albumi "I`m Just A Girl", millele järgnes 2005. aastal album "The Story Of My Life", mille ilmutas Vanguard Records.
Deanal on Chris Hickyga poeg Gray Hayes Hicky, kes sündis septembris 2004.
Lilli-Anne mõis

Lilli-Anne mõis (varem Anne mõis; saksa keeles Annenhof; ka Lilli mõis) oli Sõmerpalu mõisa kõrvalmõis Urvaste kihelkonnas Võrumaal. Nüüdisajal jääb mõis Võru maakonda Võru valda.
Mõisat nimetati küll pikka aega Anne mõisaks, ent kuna samas kihelkonnas oli ka Koigu mõisast eraldatud Anne mõis, siis hakati Sõmerpalu kõrvalmõisa nimetama Lilli-Anne mõisaks.
Aastal 1912 jagas Sõmerpalu mõis oma kolme kõrvalmõisa (sh Lilli-Anne) alad taludeks ja taludesse kutsuti Volõõniast (tänapäeval Ukraina ala) 40 perekonda saksa soost talupoegi. Sakslased asustasid piirkonda kuni 1939. aastani.
Siksten Kasimir

Klubikarjäär

Varem mängis ta Eesti Meistriliiga klubides FC Floras ja JK Tammekas.
Aprillis 2011 siirdus ta Rootsi tugevuselt neljanda liiga klubisse Hudiksvalls ABK.
Brescia

Ajalugu

Brescia kohal asus algselt keldi asuala Brixia, mis aastast 225 eKr kuulus Roomale. Juba Hannibali sõjakäigu ajal toetasid nad roomlasi. 27 eKr rajas Augustus sinna tsiviilkoloonia.
Aastal 452 rüüstas linna Attila. Pärast Rooma riigi langust kuulus linn langobardidele, hiljem Karl Suurele, frankidele ja Saksa-Rooma riigile.
Alates 1167 osales Brescia Lombardia Liiga koosseisus võitluses Saksa-Rooma keisrite vastu. Brescia katedraalis hoitakse reliikviana tahvlit pühalt härjavankrilt Carrocciolt, mis oli Lombardia Liiga sümboliks.
1339 läks linn Viscontide võimu alla, aastatel 1426–1796 allus ta Veneetsiale. 1797. aastal läks linn Austria kontrolli alla, kes Viini kongressi otsusega linna endale saigi. 1848 puhkes austerlastevastane ülestõus, mis pärast raskeid tänavalahinguid 2. aprillil 1849 lüüa sai.
Itaaliale kuulub Brescia alates 1861. aastast.

Brescia väljakud

Brescia linnasüda on koondunud nelja keskse väljaku (itaalia keeles: piazza) ümber. Turuplats (Piazza del Mercato) on toidukaupluste päralt, Võidu väljak (Piazza della Vittoria) oma lihtsa ja range kujunduse ning valeva marmorsillutisega on meenutus fašistiliku režiimi aegadest. Väljakutest kõige kaunim on Lodža väljak (Piazza della Loggia), mis on pärit 15. sajandist, mil Brescia kutsus enda päästmiseks Viscontide türannia käest valitsema Veneetsia. Veneetsia mõju on kõige paremini tajutav väljakule nime andnud kauni renessansslodža juures. Paulus VI plats (Piazza Paolo VI) on üks väheseid kahe toomkirikuga väljakuid Itaalias: 12. sajandist pärinev vana katedraal ehk Rotonda erineb suuresti uuemast maneristlikus stiilis raskepäraset uuest katedraalist.
Sara Montiel

María Antonia Abad Fernández (10. märts 1928 – 8. aprill 2013) oli hispaania laulja ja näitleja.
Pomelipuu

Nimetus

Nimetus "pompelmuus" tuleb hollandikeelsest nimetusest pompelmoes, Saksamaal on vilja nimetus pompelmus või pampelmus, Prantsusmaal pamplemousse.

Morfoloogia

Puu on ümara võraga ja 5–15 meetrit kõrge. Tüvi on sageli kõver ja oksad lookas. Noored võrsed on võnklikud ja karvased. Vanemad oksad ja tüvi on ogalised.
Vahelduvad igihaljad lehed on veidi suuremad kui greibipuul ja apelsinipuul (10–20 cm pikad ja 2–12 cm laiad). Lehelaba on ovaalne või elliptiline. Lehed on nahkjad, pealt läikiv-, alt tuhmrohelised, ümara alusega. 
Valged õied on lõhnavad ja nektaririkkad. Õied asuvad üksikuna või kobarates. Õiepungad on punakad või piimjad; 3–5 tupplehte, kroonlehed 1,5–2 cm pikad.

Levila

Pomelipuu on pärit Kagu-Aasiast ja Malaisiast. See kasvab metsikuna Fidži saare jõekallastel. Arvatakse, et Hiinasse jõudis puu umbes aastal 100 eKr.

Kasvatamine

Praegu kasvatatakse teda rohkem Indias ja Lõuna-Hiinas, kuid ka Jaapanis, Vahemere maades, Ameerika Ühendriikide lõunaosas, Lääne-India saarestikus ja mujal. Ta on soojalembesem kui teised tuntud tsitruselised. On väga vormirikas viljapuu, eriti palju erisuguseid sorte leidub Indias.

Kasutamine

Pomelipuu viljad on pomelid ehk pompelmuusid. Vilju süüakse värskelt, suhkrustatakse ja keedetakse. Õied on väga meeldiva lõhnaga, Põhja-Vietnamis valmistatakse neist parfüümi. Puit sobib mitmesuguste tööriistade käepidemete valmistamiseks.
Korteriühistu

Korteriühistu (ka: korterikooperatiiv) on mittetulundusorganisatsioon (ühistu), mis on loodud eesmärgiga majandada korteriteks jaotatud ehitist ja selle krunti ning esindada korteriühistu liikmete huvisid. 
Eestis reguleerib korteriühistutega seotut 1995. aastal vastu võetud korteriühistuseadus.
Raskuskese

Raskuskese on punkt, mida läbib keha osakestele mõjuvate raskusjõudude resultandi mõjusirge keha igasuguse asendi korral. Raskuskese ühtib massikeskmega, kui keha asub homogeenses gravitatsiooniväljas.
Paide Vallimäe mündileid

Paide Vallimäe mündileid on 1989. aastal Paide ordulinnuse varemeist avastatud mündileid.
Paide Vallimäe mündileid leiti konserveerimistööde käigus ruumist IV, mis oli linnuse Läänevärava üks osa. Leid koosnes keskaegsetest müntidest, mis olid pandud riidekotikesse ning peidetud käimlasse. Tõenäoliselt peideti need Liivi sõja ajal.
Aardes oli 678 münti, mis olid vermitud aastail 1515–1568.
1990. aastal pandi puhastatud ja määratletud mündid vaatamiseks välja Järvamaa muuseumis.
1997. aastal varastati Paide Vallitornis eksponeeritud leiust 651 münti, millega muuseumile tekitatud kahjuks hindas Eesti ajaloomuuseumi mündikogu hoidja Ivar Leimus u. 100 000 krooni.  Varastatud mündid väidetavalt Pärnu turul 10 000 krooni eest maha müünud varas mõisteti vangi.
Muuseumil on leiust alles 26 münti.
Jumala kartuse kool, mis Riia linna Vaimulikus Seminaris välja antakse

Jumala kartuse kool, mis Riia linna Vaimulikus Seminaris välja antakse (algupärases kirjaviisis Jummala kartusse kool, mis Ria linna Waimolikko Seminariumis wälja antakse) oli 1856-1867 Riias ilmunud väljaanne. Väljaande toimetaja oli 1863-1865 arhimandriit Jefrem ja 1866-1867 arhimandriit Modest.
Väljaandes on paralleeltekst vene keeles.
Justin Gatlin

Justin Gatlin (sündinud 10. veebruaril 1982 New Yorgis) on USA kergejõustiklane (100 m ja 200 m). 2004. aasta suveolümpiamängudel võitis ta 100 meetri jooksus kuldmedali.
12. mail 2006 Katari pealinnas Dohas toimunud kergejõustiku IAAF Grand Prix' võistlusel jooksis Gatlin 100 meetris välja aja 9,766 sekundit. Algul arvati, et tegu on uue maailmarekordiga 9,76, kuid 16. mail 2006 otsustas IAAF, et tegu on maailmarekordi 9,77 kordamisega.
2006. aastal sai ta dopingu tarvitamise tõttu nelja-aastase võistluskeelu.
2010. aastal tuli ta esimest korda pärast võistluspausi starti Rakvere Bigbank Kuldliiga finaaletapil. Ta võitis 100 meetri jooksu staadionirekordiga 10,24 sekundit.
15. mail 2015 jooksis ta Teemantliiga etapil Dohas 100 meetris isiklikuks rekordiks 9,74, mis on kõigi aegade neljas aeg.

Isiklikku

Justin Gatlin on 185 cm pikk ja kaalub 79 kg.
Anu Realo

Anu Realo (sündinud 1971) on Warwicki Ülikooli professor,  2018. aastal valiti ta Eesti Teaduste Akadeemia liikmeks.
Ta on pälvinud Valgetähe IV klassi teenetemärgi.

Haridus- ja töökäik

Anu Realo omandas Tartu Ülikoolis 1993. aastal diplomi sotsioloogia erialal (cum laude), 1995. aastal teadusmagistri (MSc) kraadi psühholoogia erialal (cum laude) ning 1999. aastal filosoofiadoktori (PhD) kraadi psühholoogia erialal (summa cum laude). Aastatel 2000–2002 õppis ta järeldoktorantuuris Leuveni Ülikoolis Belgias. Perioodil 2013 kuni 2015 töötas Eesti Teaduste Akadeemia uurija-professorina, ning aastatel 2014 kuni 2019 Tartu Ülikooli isiksuse- ja sotsiaalpsühholoogia professorina. 
Töötanud õppejõu ja külalisteadlasena lisaks veel Venemaal (2011, 2012), Šveitsis (2010), Hollandis (2005; 2014–2015), Belgias (2004), Soomes (1997, 2002), Rootsis (2002) ja Islandil (1998, 1999, 2000).

Teadustöö põhisuunad

Isiksus ja  isiksuse seadumused, emotsionaalne kogemus, individualism-kollektivism, sotsiaalne kapital, subjektiivne heaolu.
Aegmultipleksimine

Aegmultipleksimine ehk ajajaotusega multipleksimine (inglise time division multiplexing; lühend TDM) on üks multipleksimise viisidest telekommunikatsioonivõrkudes. Selle puhul toimub eri andmejadade edastamine näiliselt samaaegselt, kuid tegelikult lühikeste intervallidega vaheldumisi.
Beauregardi vald

Ajalugu

Vald moodustati 1912. aastal.
Joseph Demannez

Joseph Desmannez või Joseph Arnold Desmannez (1826 Antwerpen – 1902 Brüssel) oli Belgia graafik.
Õppis Luigi Calamatta (1801–1869) juures. Töötas Antwerpenis ning oli tuntud viljaka graafiku ning graveerijana.
Korporatsioon Fraternitas Dorpatensis zu München

Korporatsioon Fraternitas Dorpatensis zu München (saksa keeles Baltische Corporation Fraternitas Dorpatensis zu München) on baltisaksa korporatsioon, mis tegutseb Münchenis.
Kiviplaatsild

Kiviplaatsild on algelisemaid sildu, kus looduskivist sillatoed sillati looduskivist plaatidega.

Hiinast

Suurim kiviplaatsild on Anpingi sild Hiinas. Sild on ehitatud 11. sajandil pKr ja oli valmimise ajal üle 2,2 kilomeetri pikk. Silla suurima plaadi mõõdud: pikkus 11 meetrit ja paksus 75 cm. Plaat kaalub 20 tonni.

Inglismaalt

Mõned Inglismaa varasema aja sildadest on tuntud clapper bridge (ladina keelest claperius, 'kuhi kive') sildadena. Sellise silla konstruktsioon oli lihtne: sillatugedeks toimetati kohale kas suured kivilahmakad, mis täitsid üksinda sillasamba osa, või siis tariti kohale keskmise suurusega kive ja laoti nad kuhja nii, et see kuhi saavutas sillasambaks vajaliku vormi. Kahe sillasamba vaheline sildeava kaeti õhukese, kuid pika kiviplaadiga. Selline looduskiviplaadist sillatekk hakkas tööle lihttalana.
Arusaadavalt polnud selline lihtne konstruktsiooniskeem omane ainult Inglismaa primitiivsetele sildadele, kuid just Inglismaal ja eriti Devoni krahvkonnas sai selline vorm tuntuks kui clapper bridge sild . Kuigi sageli usutakse clapper bridge sildade puhul nende eelajaloolist päritolu, on siiski enamik neist ehitatud keskajal. Tuntuim kiviplaatsild Suurbritannias on Tarr Steps.
Mohammed V rahvusvaheline lennujaam

Mohammed V rahvusvaheline lennujaam (prantsuse keels: Aéroport international Mohammed V, araabia keeles: مطار محمد الخامس الدولي, IATA: CMN, ICAO: GMMN) on rahvusvaheline lennujaam, mis teenindab Casablancat Marokos. Lennujaama läbis 2014. aastal natuke alla 8 miljonit reisija. Lennujaam on rahvusliku lennufirma Royal Air Maroci kodulennujaam.